stanford-oval/wikipedia huggingface dataset:
พระราชพิธีสมมงคล
พระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราช พ.ศ. 2568 > พระราชพิธี (วันอังคารที่ 14 มกราคม พ.ศ. 2568)

เวลา 17.04 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินโดยรถยนต์พระที่นั่งจากพระที่นั่งอัมพรสถาน พระราชวังดุสิต ไปยังหมู่พระมหามณเฑียร ในพระบรมมหาราชวัง ในการพระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราช สมเด็จพระปฐมบรมกษัตริยาธิราชแห่งพระราชวงศ์จักรี พุทธศักราช 2568
เมื่อเสด็จพระราชดำเนินถึง เสด็จเข้าท้องพระโรงพระที่นั่งจักรพรรดิพิมาน ทรงจุดธูปเทียนเครื่องนมัสการบูชาพระพุทธปฏิมาชัยวัฒน์ รัชกาลที่ 1 ทรงกราบ พระบาทสมเด็จพระเจ้าอยู่หัวทรงประเคนพัดรองที่ระลึกพระราชพิธีสมมงคลฯ แด่พระสงฆ์ที่เจริญพระพุทธมนต์จำนวน 5 รูป ต่อจากนั้น เสด็จเข้าห้องพระบรรทม พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงจุดธูปเทียนเครื่องทองน้อยถวายสักการะเทวดารักษาพระมหาเศวตฉัตร และถวายราชสักการะพระแท่นราชบรรจถรณ์พระบาทสมเด็จพระพุทธยอดฟ้าจุฬาโลกมหาราช แล้วเสด็จพระราชดำเนินไปยังพระที่นั่งไพศาลทักษิณ ทรงจุดธูปเทียนบูชาพระสยามเทวาธิราช
จากนั้นเสด็จออกพระที่นั่งอมรินทรวินิจฉัย พระบาทสมเด็จพระเจ้าอยู่หัวทรงจุดธูปเทียนเครื่องนมัสการพานทองสองชั้นบูชาพระพุทธรูปประจำพระชนมวารคู่พระบรมอัฐิรัชกาลที่ 1, พระพุทธปฏิมาชัยวัฒน์ รัชกาลที่ 9 และพระพุทธรูปประจำพระชนมวาร พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่หน้าพระที่นั่งบุษบกมาลา จากนั้นทรงจุดธูปเทียนเครื่องราชสักการะทองลงยาราชาวดี และทรงจุดธูปเทียนเครื่องทองน้อยกราบถวายบังคมพระบรมอัฐิรัชกาลที่ 1 ที่พระแท่นพระนพปฎลมหาเศวตฉัตร สมเด็จพระนางเจ้าฯ พระบรมราชินี ทรงจุดธูปเทียนเครื่องราชสักการะทองลงยารอง และทรงจุดธูปเทียนเครื่องทองน้อย ทรงกราบ
จากนั้นพระบาทสมเด็จพระเจ้าอยู่หัวทรงประเคนพัดรองที่ระลึกพระราชพิธีสมมงคลฯ แด่สมเด็จพระอริยวงศาคตญาณ (อัมพร อมฺพโร), สมเด็จพระราชาคณะ, พระราชาคณะเจ้าคณะรอง, พระราชาคณะ และพระสงฆ์ถวายพระธรรมเทศนา จนครบ 74 รูป เสร็จแล้ว พระสงฆ์เจริญพระพุทธมนต์ จบแล้ว ทรงจุดเทียนดูหนังสือเทศน์พระราชทานแก่เจ้าพนักงานพระราชพิธีเชิญไปปักที่จงกลธรรมาสน์ ทรงจุดธูปเทียนเครื่องทรงธรรม ทรงพระกรุณาโปรดเกล้าฯ ให้สมเด็จพระนางเจ้าฯ พระบรมราชินี ทรงจุดธูปเทียนเครื่องทองน้อยที่หน้าพระแท่นพระนพปฎลมหาเศวตฉัตร สำหรับพระบรมอัฐิทรงธรรม ทรงศีล
พระราชญาณวัชรชิโนภาส (ทวีวัฒน์ จารุวณฺโณ) ประธานสำนักศึกษาธรรมดอยธรรมนาวา ถวายศีล และถวายพระธรรมเทศนา เรื่อง ติรตนกถา จบแล้ว ทรงประเคนจตุปัจจัยไทยธรรมบูชากัณฑ์เทศน์ ทรงทอดผ้าไตร เที่ยวแรก 19 ไตร พระสงฆ์สดับปกรณ์พระบรมอัฐิ ทรงหลั่งทักษิโณทก พระสงฆ์ถวายอนุโมทนา ถวายอดิเรก ถวายพระพรลา ต่อจากนั้น ทรงทอดผ้าไตรจนครบ 60 รูป พระสงฆ์สดับปกรณ์ เสร็จแล้ว เสด็จพระราชดำเนินไปทรงกราบพระพุทธรูปประจำพระชนมวารคู่พระบรมอัฐิรัชกาลที่ 1, พระพุทธปฏิมาชัยวัฒน์ รัชกาลที่ 9, พระพุทธรูปประจำพระชนมวารรัชกาลที่ 9 และทรงกราบถวายบังคมพระบรมอัฐิรัชกาลที่ 1 ทรงรับการถวายความเคารพของผู้มาเฝ้าทูลละอองธุลีพระบาท แล้วเสด็จออกจากพระที่นั่งอมรินทรวินิจฉัย ประทับรถยนต์พระที่นั่ง เสด็จพระราชดำเนินกลับ
บาร์บี้

สำหรับความหมายอื่น ดูที่ บาร์บี้ (แก้ความกำกวม)
| บาร์บี้ |
| --- | --- |

ปรากฏครั้งแรก: 9 มีนาคม 1959; 66 ปีก่อน (1959-03-09)
สร้างโดย: รูธ แฮนด์เลอร์
ข้อมูลตัวละครในเรื่อง
ชื่อเล่น: Barbie
อาชีพ: ดู: อาชีพของบาร์บี้
ครอบครัว: ดู: รายชื่อเพื่อนและครองครัวของบาร์บี้
ตุ๊กตาบาร์บี้ (อังกฤษ: Barbie) เป็นตุ๊กตาจำลองรูปคน ส่วนมากมักจะเป็นเด็กผู้หญิง หญิงสาวหรือไม่ก็เป็นเจ้าหญิง เน้นเรื่องการแต่งตัวตามแฟชั่น สัดส่วนของตุ๊กตาจะจำลองจากขนาดของคนจริงๆ ที่ย่อขนาดลงมา 6 เท่าแต่ความสูงนั้นจะอยู่ที่ 11.5 นิ้วโดยประมาณ ผลิตโดย บริษัท แมทเทล เริ่มตั้งแต่วันที่ 9 มีนาคม ค.ศ. 1959 (พ.ศ. 2502) จากการรังสรรค์ของรูธ แฮนด์เลอร์ นักธุรกิจสาวอเมริกัน
ประวัติ

แฮนเลอร์ ได้รับแรงบันดาลใจที่จะประดิษฐ์ตุ๊กตาบาร์บี้ หลังจากเธอสังเกตเห็นว่า บาร์บาร่า ลูกสาวของเธอชอบเล่นตุ๊กตากระดาษ และชอบให้ตุ๊กตาเหล่านั้นทำสิ่งต่างๆ เหมือนที่ผู้ใหญ่ทำ รูธจึงเริ่มความคิดที่จะสร้างตุ๊กตาสาวที่มีรูปร่างเป็นผู้ใหญ่ แต่ในตอนแรกคนรอบกายของเธอไม่เห็นด้วย
ต่อมา เมื่อแฮนเลอร์มีโอกาสได้เดินทางไปท่องเที่ยวในยุโรปในปี 1956 เธอก็ไปสะดุดตากับตุ๊กตา "ไบล์ด ลิลลี" ของเยอรมนี (ตุ๊กตารูปหญิงสาววัยทำงานที่วางจำหน่ายครั้งแรกในเยอรมนีปี 1955 โดยเป้าหมายทางการตลาดในตอนแรกต้องการ เจาะกลุ่มผู้ใหญ่ แต่กลับได้รับความนิยมในหมู่เด็กๆ มากกว่า) ซึ่งวางขายอยู่ในร้าน ขายของของสวิตเซอร์แลนด์และได้ซื้อกลับบ้านมา 3 ตัว โดยที่ตัวหนึ่งให้ลูกสาว ส่วนที่เหลือนำมาเป็นต้นแบบในการผลิตตุ๊กตาบาร์บี้
จากนั้น แฮนเลอร์ก็ได้ดัดแปลงเปลี่ยนโฉมตุ๊กตาลิลลีใหม่หมด พร้อมกับตั้ง ชื่อให้ว่า "บาร์บี้" ตามชื่อของลูกสาวเธอ หรือในชื่อเต็มว่า บาร์บี้ มิลลิเซ็น โรเบิร์ท (Barbie Millicent Roberts) 
ด้วยความช่วยเหลือของแจ๊ค ไรอัน (Jack Ryan) และนำตุ๊กตาที่ตั้งชื่อว่า “Barbie” นำไปออกแสดงในงาน American International Toy Fair ที่มหานครนิวยอร์ก ในวันที่ 9 มีนาคม 2502
(ความจริงบาร์บี้เป็นสาวราศีสิงห์) ซึ่งถือเป็นวันเกิดอย่างเป็นทางการของบาร์บี้มาจนถึงปัจจุบัน
บริษัท แมทเทล อิงค์ คือ ผู้ได้รับสิทธิในการผลิตบาร์บี้ โดยบาร์บี้รุ่นแรกมาในชุดว่ายน้ำลายทางขาวดำแบบม้าลาย ผมสีบลอนด์ยาวตรงและมีผมหน้าม้า เป็นตัวแทนของแฟชั่นวัยรุ่น เสื้อผ้าทุกชุดออกแบบโดยดีไซเนอร์ของแมทเทล เมื่อวางตลาดในปีแรกมียอดขายสูงกว่า 350,000 ตัว ถึงวันนี้ประมาณการว่ามีบาร์บี้กว่า 1,000 ล้านตัวที่วางขายใน 150 ประเทศทั่วโลก
และแล้วเรื่องราวของบาร์บีก็ถูกแต่งขึ้นเพื่อส่งเสริมการขายสาวน้อยผู้นี้มีชื่อจริงว่าบาร์บี้ มิลลิเซ็นต์ โรเบิร์ตส์ เป็นบุตรสาวของ นางมาร์กาเรต โรเบิร์ตส์ (Mrs.Mageret Roberts) และ นายจอช โรเบิร์ตส์ (Mr.Josh Roberts) เกิดที่ “Willow, Wisconsin ประเทศสหรัฐอเมริกา ต่อมาแม็ทเทลก็ส่งครอบครัวและเพื่อนๆมาเพิ่มบทบาทไม่ให้บาร์บีต้องโดดเดี่ยว เริ่มต้นด้วย เคน (เค็น คาร์สัน) แฟนหนุ่ม และครอบครัวของเธออันได้แก่น้องสาว 3 คน ชื่อว่า สกิปเปอร์  สเตซี และเชลซี (ชื่อเดิมคือ เคลลี) พร้อมทั้งเพื่อนสนิทอย่างมิดจ์ในปี ค.ศ. 1963 นอกจากนั้นบาร์บียังได้เข้าเรียนในระดับไฮสคูลที่โรงเรียนวิลโลวส์ในเมืองวิลโลวส์ รัฐวิสคอนซิน บาร์บีเริ่มออกเดทกับเคนในปี 1961 ทั้งสองเป็นคู่รักที่สวีทกันมาตลอดกว่า 40 ปี แต่เมื่อเดือนที่ผ่านมาก่อนวาเลนไทน์แค่ 2 วัน โฆษกของบริษัทแม็ทเทลก็สร้างความตกตะลึงแก่แฟนบาร์บีทั่วโลก
ด้วยการประกาศข่าวการแยกทางของ บาร์บี้ และ เคน บาร์บี้ สาวน้อยที่มีคนหลงรักไปทั่วโลก เพราะเรื่องราวของเธอที่มีมากว่า 61 ปี นั้นเปลี่ยนแปลงไปตามยุคสมัยและเข้ากับแต่ละวัยได้ตลอด
แม้กระทั่งยุคที่สถานะของ “กิ๊ก” กำลังระบาด สาวบาร์บี้ก็แอบมีกิ๊กจนเลิกกับแฟนหนุ่ม “เคน” ไปเป็นที่เรียบร้อย หลังจากนั้นก็ใช้ชีวิตสาวโสดอย่างสนุกสนานตามเทรนด์แฟชั่นที่เข้ามาในแต่ละปี
ซีรีส์และภาพยนตร์แอนิเมชัน

นอกจากทำตุ๊กตาบาร์บี้แล้ว ยังถูกทำเป็นซีรีส์และภาพยนตร์แอนิเมชันราวกับว่าเป็นการแต่งตั้งให้บาร์บี้เป็นดาราที่มีชื่อเสียงระดับโลก ตั้งแต่ปี ค.ศ. 1987 บาร์บี้ได้นำมาเป็นภาพยนตร์แอนิเมชันครั้งแรกในรูปแบบ 2D มีชื่อเรื่องว่า "Barbie and the Rockers: Out of this World" พอมาในปี ค.ศ. 2001 ถูกนำเป็นภาพยนตร์แอนิเมชันในรูปแบบ 3D มีชื่อเรื่องว่า "Barbie in the Nutcracker (บาร์บี้ อิน เดอะ นัทแครกเกอร์)" และยังมีอีกหลายเรื่องหลายประเภทที่บาร์บี้รับบทในการแสดง(บางเรื่องบาร์บี้รับบทเป็นตัวเองด้วย) เช่น เจ้าหญิง นางเงือก นางฟ้า ฮีโร่ และการพลิกบทบาทของบาร์บี้ในบทนางเอกร้าย ชื่อว่า "อีเดน" จากเรื่อง "Barbie in A Christmas Carol (บาร์บี้กับวันคริสต์มาสสุดหรรษา)" มีนิสัยขี้โวยวายเอาแต่ใจแถมยังเห็นแก่ตัวราวกับนางร้ายเลยทีเดียว
บริษัท แมทเทล ได้ร่วมกับ บริษัท ยูนิเวอร์แซล พิคเจอร์ อินเตอร์เนชันแนล เป็นผู้สร้างและผู้จัดจำหน่ายภาพยนตร์แอนิเมชันของบาร์บี้ในรูปแบบ VCD DVD และ Blu-ray Disc ส่วนผู้จัดจำหน่ายของไทยเป็น บริษัท แคททาลิสท์ อัลลายแอนซ์ มีในรูปแบบ DVD และ VCD (เมื่อก่อนผู้จัดจำหน่ายของไทยในภาพยนตร์แอนิเมชันเรื่องนี้เป็นบริษัท แปซิฟิก มาเก็ตติ้งเอ็นเตอร์เทนเม้นต์กรุ๊ปหรือบริษัท MVD)
ซีรีส์และภาพยนตร์แอนิเมชัน > รายชื่อภาพยนตร์แอนิเมชันของบาร์บี้ในรูปแบบ 2D

Barbie and the Rockers: Out of this World ค.ศ. 1987
Barbie and The Sensations: Rockin' Back to Earth ค.ศ. 1987
My Scene: Jammin' in Jamaica ค.ศ. 2004
My Scene: Masquerade Madness ค.ศ. 2004
My Scene Goes Hollywood ค.ศ. 2005
ซีรีส์และภาพยนตร์แอนิเมชัน > รายชื่อภาพยนตร์แอนิเมชันตอนสั้นของบาร์บี้

Barbie: A Camping We Will Go (แคมป์หรรษากับบาร์บี้และผองเพื่อน) ค.ศ. 2011
Barbie: Land of Sweets ค.ศ. 2013
ซีรีส์และภาพยนตร์แอนิเมชัน > รายชื่อซีรีส์แอนิเมชันของบาร์บี้

Barbie Fashionistas ค.ศ. 2010 → เป็นซีรีส์ที่ใช้โปรโหมทตุ๊กตารุ่น Fashionistas ซึ่งบาร์บี้ไม่ได้รับเชิญในซีรีส์นี้ เพียงแต่ใช้ภายใต้ชื่อแบรนของบาร์บี้เท่านั้น ซึ่งมีทั้งหมด 5 ตอน เผยแพร่ทางเว็บไซต์ Barbie.com ซึ่งเนื้อหาเกี่ยวกับตุ๊กตารุ่นดังกล่าวมา
Barbie: Life in the Dreamhouse (บาร์บี้ ชีวิตดีดีกับบ้านในฝัน) ค.ศ. 2012
Barbie Dreamtopia (บาร์บี้ ดรีมโทเปีย) ค.ศ 2016
Barbie: Dreamhouse Adventures (ผจญภัยบ้านในฝันของบาร์บี้)  ค.ศ 2018
ซีรีส์และภาพยนตร์แอนิเมชัน > รายชื่อตอนของบาร์บี้ในรูปแบบ VHS (เทปวิดีโอ)

Dance Workout with Barbie ค.ศ. 1994
Barbie Dance Club ค.ศ. 1989
Barbie Birthday Party at Walt Disney World Epcot '94 ค.ศ. 1994
Kelly's Dream Club ค.ศ. 2002 – 2003 → ตอนนี้เป็นซีรีส์ตอนสั้นของเคลลี่ (น้องสาวของบาร์บี้) มีทั้งหมด 4 ตอน
ซีรีส์และภาพยนตร์แอนิเมชัน > รายชื่อภาพยนตร์แอนิเมชันของบาร์บี้ในค่ายดิสนีย์

Toy Story 2 (ทอย สตอรี่ 2) ค.ศ. 1999
Toy Story 3 (ทอย สตอรี่ 3) ค.ศ. 2010
Toy Story Toons Hawaiian Vacation (เรื่องสั้น ทอย สตอรี่ หรรษาฮาวาย) ค.ศ. 2011
อัลบั้มเพลงของบาร์บี้

Sing Along With Barbie (รวมเพลงร้องตามกับบาร์บี้) ค.ศ. 2010
เป็นอัลบั้มเพลงที่มี MV ประกอบ นอกจากนี้ยังมีอัลบั้มเพลงของบาร์บี้อีกมากมายมีทั้ง MV และในรูปแบบ MP3 เช่น เพลง "Barbie Girl" ร้องโดยวง "Aqua" เป็นเพลงที่ฮิตที่สุดทั้งทั่วโลกของบาร์บี้
แหล่งข้อมูลอื่น

เว็บไซต์อย่างเป็นทางการของแมทเทล
เว็บไซต์อย่างเป็นทางการของบาร์บี้
เว็บไซต์ขายสินค้าอย่างเป็นทางการของบาร์บี้
ช่องยูทูปอย่างเป็นทางการของบาร์บี้
ช่องยูทูปอย่างเป็นทางการของบาร์บี้ประเทศไทย
บทความหนังออนไลน์บาร์บี้ เก็บถาวร 2024-02-13 ที่ เวย์แบ็กแมชชีน
เดอะ พาโน

| เดอะ พาโน |
| --- | --- |
คอนโดมิเนียม เดอะ พาโน
ข้อมูลทั่วไป
ที่ตั้ง: กรุงเทพมหานคร, ประเทศไทย
เปิดตัว: พ.ศ. 2553
การใช้งาน: คอนโดมิเนียม
ความสูง
เสาอากาศ / ยอด: 220 เมตร
รายละเอียด
จำนวนชั้น: 57 ชั้น
คอนโดมิเนียม เดอะ พาโน และสะพานภูมิพลด้านซ้ายของรูป
เดอะ พาโน (อังกฤษ: The Pano) คือคอนโดมีเนียมริมแม่น้ำเจ้าพระยาสูง 57 ชั้น ตั้งอยู่ในเขตยานนาวา กรุงเทพมหานคร เป็นอาคารที่อยู่อาศัยที่สูงอันดับ 4 ของประเทศไทย 
เดอะ พาโน มีความสูง 220 เมตร ประกอบด้วย ส่วนริเวอร์วิง และส่วนสกายวิง ซึ่งสามารถมองเห็นสะพานภูมิพลอย่างชัดเจน มีพื้นที่อำนวยความสะดวกกว่า 3,000 ตารางเมตร ได้แก่ สระว่ายน้ำ ศูนย์ฟิตเนต สนามบาสเกตบอล คอร์ทเทนนิส สนามหญ้า โรงยิม และห้องสมุด
ได้รับเลือกเป็นอันดับที่ 4 ของรางวัลเอ็มโพริส (Emporis Skyscraper Award) ใน พ.ศ. 2553 ซึ่งเป็นรางวัลทางสถาปัตยกรรมที่ยอดเยี่ยมในด้านการออกแบบและการใช้งานของอาคาร
ดูเพิ่ม

ตึกระฟ้า
รูปเดอะพาโน
รายชื่ออาคารที่สูงที่สุดในประเทศไทย
ลีโอ

ลีโอ หรือ เลโอ สามารถหมายถึง
ลีโอ (ชื่อ) - ชื่อต้นของบุคคล
ลีโอ (นามสกุล) - นามสกุลของบุคคล
ลีโอ เฟนเดอร์ -  นักประดิษฐ์ชาวอเมริกัน
ลีโอ พุฒ - นักร้อง นักแสดง และพิธีกรชาวไทย
ลีโอ รัช - นักมวยปล้ำอาชีพชาวอเมริกัน
เลโอ โซสเซย์ - นักร้อง นักแสดง และพิธีกรชาวไทยเชื้อสายฝรั่งเศส
ลิโอเนล เมสซิ - นักฟุตบอลชาวอาร์เจนตินา
เบียร์ลีโอ
ตัวละครในบันเทิงคดี

ลีโอ (เอาชีวิตรอดซีรีส์) - ตัวละครจากเรื่องเอาชีวิตรอด
ลีโอ (วันพีซ) - ตัวละครจากเรื่องวันพีซ
เลโอ หรือ โลกิ - ตัวละครจากเรื่องแฟรี่เทล ศึกจอมเวทอภินิหาร
ลีโอ หรือ รุอา - ตัวละครจากเรื่องยูกิโอ 5D's
อาคาบะ เลโอ - ตัวละครจากเรื่องยูกิโอ ARC-V
ลีโอ ฟิตซ์ - ตัวละครจากเรื่องชี.ล.ด์. ทีมมหากาฬอเวนเจอร์ส
เลโอ ไอโอเลีย - ตัวละครจากเรื่องเซนต์เซย์ย่า
เลโอ เรกูลัส - ตัวละครจากเรื่องเซนต์เซย์ย่า ภาค The Lost Canvas จ้าวนรกฮาเดส
เลโอ ไคเซอร์ - ตัวละครจากเรื่องเซนต์เซย์ย่า Next Dimension ศึกถล่มอเวจี
เลโอ มิเคเน่ - ตัวละครจากเรื่องเซนต์เซย์ย่า โอเมก้า
อุลตร้าแมนเลโอ - ตัวละครจากอุลตร้าซีรีส์
ลีโอ (เทคเคน) - ตัวละครจากเทคเคน
ดูเพิ่ม

ลีโอนาร์โด
เอกนิษฐ์ ปัญญา

เอกนิษฐ์ ปัญญา (ชื่อเล่น: บุ๊ค, เกิด 21 ตุลาคม พ.ศ. 2542) เป็นนักฟุตบอลชาวไทย เล่นในตำแหน่งกองกลางตัวรุกหรือปีก ให้กับเอฮิเมะ  ในเจลีก ดิวิชัน 2 โดยยืมตัวจาก บีจี ปทุม ยูไนเต็ด
สโมสร

ในวันที่ 18 ตุลาคม พ.ศ. 2558 เอกนิษฐ์ เป็นผู้เล่นที่อายุน้อยที่สุดที่ทำประตูได้ในประวัติศาสตร์ไทยลีก ในนัดที่แพ้ เมืองทอง ยูไนเต็ด 4–1 ด้วยอายุเพียง 15 ปี 11 เดือน 28 วัน ก่อนที่สถิติจะถูกทำลายโดย ศุภณัฏฐ์ เหมือนตา ที่สามารถทำประตูในนัดที่พบกับ แอร์ฟอร์ซ ด้วยอายุ 15 ปี 9 เดือน 22 วัน
ทีมชาติ

ก่อนการแข่งขันการฟุตบอลชิงแชมป์เอเชียนคัพ 2023 เริ่มต้น ได้มีการถอนตัวจากทีมชาติไทยชุดใหญ่ โดยให้เหตุผลว่าเขาต้องการจะเก็บตัวช่วงปรีซีซั่น กับต้นสังกัด อูราวะ เร้ด ไดมอนด์ ในศึกเจลีก และต้องการซ้อมให้เข้าตากับเฮดโค้ชคนใหม่ที่เพิ่งเข้ามาทำทีม
ซึ่งแพร์ มาเธียส นายใหญ่คนใหม่ของ เร้ด ไดมอนด์ ต้องการพิจารณาฟอร์มของนักเตะในช่วงเข้าแคมป์วันที่ 10 มกราคม ก่อนช่วงปรีซีซั่น ว่าใครจะอยู่ในแผนการทำทีมต่อไปในฤดูกาลหน้า อีกทั้งในทีมของ อูราวะ เร้ด ก็ไม่มีมีแข้งรายได้ติดทีมชาติไปเล่นในศึกเอเชียน คัพ  ระหว่างวันที่ 12 มกราคม - 10 กุมภาพันธ์ 2567
ประตูในนามทีมชาติ > ทีมชาติไทย

| ลำดับที่ | วันที่ | สถานที่ | พบกับ | ประตู | ผลการแข่งขัน | การแข่งขัน |
| --- | --- | --- | --- | --- | --- | --- |
| 1. | 15 ตุลาคม พ.ศ. 2562 | สนามกีฬาธรรมศาสตร์ รังสิต, ปทุมธานี, ประเทศไทย |  สหรัฐอาหรับเอมิเรตส์ | 2–1 | 2–1 | ฟุตบอลโลก 2022 รอบคัดเลือก โซนเอเชีย |
| 2. | 14 ตุลาคม พ.ศ. 2567 | สนามกีฬาติณสูลานนท์, สงขลา, ประเทศไทย |  ซีเรีย | 1–0 | 2–1 | ฟุตบอลชิงถ้วยพระราชทานคิงส์คัพ ครั้งที่ 50 |
ประตูในนามทีมชาติ > ทีมชาติไทย อายุไม่เกิน 23 ปี

| ลำดับที่ | วันที่ | สถานที่ | พบกับ | ประตู | ผลการแข่งขัน | การแข่งขัน |
| --- | --- | --- | --- | --- | --- | --- |
| 1. | 7 มิถุนายน พ.ศ. 2562 | จาลันเบซาร์สเตเดียม, กาลัง, ประเทศสิงคโปร์ |  อินโดนีเซีย | 2–0 | 2–1 | เมอร์ไลออนคัพ 2019 |
ประตูในนามทีมชาติ > ทีมชาติไทย อายุไม่เกิน 21 ปี

| ลำดับที่ | วันที่ | สถานที่ | พบกับ | ประตู | ผลการแข่งขัน | การแข่งขัน |
| --- | --- | --- | --- | --- | --- | --- |
| 1. | 17 กรกฎาคม พ.ศ.​2561 | สนามบุณยะจินดา, กรุงเทพมหานคร, ประเทศไทย |  ฮ่องกง | 1–0 | 1–0 | กระชับมิตร |
ประตูในนามทีมชาติ > ทีมชาติไทย อายุไม่เกิน 19 ปี

| ลำดับที่ | วันที่ | สถานที่ | พบกับ | ประตู | ผลการแข่งขัน | การแข่งขัน |
| --- | --- | --- | --- | --- | --- | --- |
| 1. | 17 มีนาคม พ.ศ. 2560 | ไดมอนด์ฮิลล์, ฮ่องกง |  สิงคโปร์ | 1–2 | 1–3 | จ็อกกีคลับ 2017 |
| 2. | 4 กันยายน พ.ศ. 2560 | ย่างกุ้ง, ประเทศพม่า |  ติมอร์-เลสเต | 1–0 | 3–0 | ฟุตบอลอาเซียนชิงแชมป์เยาวชนอายุไม่เกิน 18 ปี 2017 |
| 3. | 15 กันยายน พ.ศ. 2560 | ย่างกุ้ง, ประเทศพม่า |  มาเลเซีย | 1–0 | 2–0 | ฟุตบอลอาเซียนชิงแชมป์เยาวชนอายุไม่เกิน 18 ปี 2017 |
| 4. | 6 พฤศจิกายน พ.ศ. 2561 | อูลานบาตาร์, ประเทศมองโกเลีย |  มองโกเลีย | 2–5 | 2–5 | ฟุตบอลเอเชียเยาวชนอายุไม่เกิน 19 ปี 2018 รอบคัดเลือก |
| 5. | 23 มีนาคม พ.ศ. 2561 | ดูไบ, สหรัฐอาหรับเอมิเรตส์ |  ซาอุดีอาระเบีย | 1–0 | 1–2 | ดูไบคัพ 2018 |
เกียรติประวัติ > สโมสร

ไทยลีก (1): 2562
เกียรติประวัติ > ทีมชาติ

จ็อกกีคลับ (1): 2017
ฟุตบอลอาเซียนชิงแชมป์เยาวชนอายุไม่เกิน 19 ปี (1): 2017
ซีเกมส์  เหรียญเงิน (1): 2021
ฟุตบอลชิงแชมป์แห่งชาติอาเซียน (1): 2022
ฟุตบอลชิงถ้วยพระราชทานคิงส์คัพ (1): 2024
แหล่งข้อมูลอื่น

ข้อมูลของ เอกนิษฐ์ ปัญญา ที่ ซ็อกเกอร์เวย์
สมเด็จพระบรมราชาธิราชที่ 1

| สมเด็จพระบรมราชาธิราชที่ 1 |
| --- | --- |
พระบรมรูปสมเด็จพระบรมราชาธิราชที่ 1 ที่อาคารประติมากรรมขุนหลวงพะงั่วและประวัติศาสตร์สุพรรณบุรี จ.สุพรรณบุรี
พระเจ้ากรุงศรีอยุธยา
ครองราชย์: พ.ศ. 1913 — 1931 (18 ปี)
ก่อนหน้า: สมเด็จพระราเมศวร (ราชวงศ์อู่ทอง)
ถัดไป: สมเด็จพระเจ้าทองลัน
ผู้ครองเมืองสุพรรณบุรี
ครองราชย์: พ.ศ. 1894 — 1916
ก่อนหน้า: สมเด็จพระรามาธิบดีที่ 1(พระเจ้าอู่ทอง)
ถัดไป: สมเด็จพระอินทราชา

พระราชสมภพ: พ.ศ. 1854
สวรรคต: พ.ศ. 1931 (78 พรรษา)
พระราชบุตร: สมเด็จพระเจ้าทองลัน สมเด็จพระอินทราชา
ราชวงศ์: สุพรรณภูมิ
ช่วงเวลา: 
เหตุการณ์สำคัญ: สงครามตีเมืองเขมร สงครามตีเมืองชากังราว (กำแพงเพชร) สถาปนา วัดมหาธาตุ
สมเด็จพระบรมราชาธิราชที่ 1 หรือ ขุนหลวงพะงั่ว (พ.ศ. 1854 – พ.ศ. 1931) เป็นพระมหากษัตริย์แห่งกรุงศรีอยุธยาพระองค์แรกในราชวงศ์สุพรรณภูมิที่ได้ครองราชสมบัติ ตั้งแต่ปี พ.ศ. 1913 – 1931 รวมเป็นระยะเวลา 18 ปี พระองค์เป็นพระเชษฐาในพระมเหสีของสมเด็จพระรามาธิบดีที่ 1 (พระเจ้าอู่ทอง) ผู้สถาปนากรุงศรีอยุธยา และมีศักดิ์เป็นพระปิตุลา (ลุง) ของสมเด็จพระราเมศวร พระราชโอรสในสมเด็จพระรามาธิบดีที่ 1 ผู้ครองราชสมบัติในช่วงระยะเวลาอันสั้นก่อนจะยกพระราชสมบัติให้พระปิตุลา และกลับไปครองเมืองของตนดังเดิม
พระราชประวัติ

มีข้อสันนิษฐานว่าสมเด็จพระบรมราชาธิราชที่ 1 เป็นราชบุตรพระองค์ที่ 5 เพราะคำว่า "งั่ว" หมายถึงลำดับที่ 5 ตามการนับเลขแบบไทย และเป็นพระเชษฐาของพระมเหสีในสมเด็จพระรามาธิบดีที่ 1 สมเด็จพระรามาธิบดีที่ 1 จึงตรัสเรียกพระองค์ว่าพระเชษฐา
เมื่อสมเด็จพระรามาธิบดีที่ 1 ทรงสถาปนากรุงศรีอยุธยาเมื่อปี พ.ศ. 1893 ในการนั้นพระองค์ทรงสถาปนาขุนหลวงพ่องั่วขึ้นเป็น "สมเด็จพระบรมราชาธิราช" พร้อมทั้งโปรดให้ขึ้นไปครองราชสมบัติ ณ เมืองสุพรรณบุรี ภายหลังการสวรรคตของสมเด็จพระรามาธิบดีที่ 1 สมเด็จพระราเมศวรพระราชโอรสในสมเด็จพระรามาธิบดีที่ 1 เสด็จมาแต่เมืองลพบุรีและขึ้นเสวยราชสมบัติสืบต่อมา โดยพระองค์ยังคงครองราชสมบัติอยู่ที่เมืองสุพรรณบุรีเช่นเดิม
จนกระทั่ง ในปี พ.ศ. 1916 พระองค์ได้เสด็จจากเมืองสุพรรณบุรีมายังกรุงศรีอยุธยา ความทราบถึงสมเด็จพระราเมศวร พระองค์จึงเสด็จออกไปอัญเชิญเสด็จพระมาตุลาเข้าสู่พระนคร หลังจากนั้น สมเด็จพระราเมศวรได้ถวายราชสมบัติแก่พระองค์และถวายบังคมลาเสด็จไปครองเมืองลพบุรีตามเดิม พระองค์เสด็จสวรรคตในปี พ.ศ. 1931 รวมระยะเวลาในการครองราชสมบัติได้ 15 ปี  โดยสมเด็จพระเจ้าทองลัน พระราชโอรสของพระองค์ได้เสด็จขึ้นครองราชสมบัติสืบไป
พระราชกรณียกิจ > ราชการ

ด้วยทรงเป็นจอมทัพที่เข้มแข็ง พระราชกรณียกิจส่วนใหญ่ตลอดรัชกาลจึงทรงเป็นจอมทัพออกไปทำการรณรงค์ โดยศึกสำคัญมีดังนี้
พระราชกรณียกิจ > ราชการ > ศึกเขมรแปรพักตร์

เมื่อ พ.ศ. 1896 พระองค์ได้ทรงยกทัพไปยังนครธมแห่งกรุงกัมพูชาธิบดีเพื่อช่วยทัพของสมเด็จพระราเมศวรที่เข้าโจมตีกรุงกัมพูชาธิบดีก่อนหน้านั้น การศึกครั้งนี้มีเหตุจากการที่พระเจ้ากรุงกัมพูชาบดีแปรพักตร์ ดังนั้น สมเด็จพระรามาธิบดีที่ 1 จึงมีพระราชโองการให้สมเด็จพระราเมศวรยกทัพไปปราบปราม แต่การไม่เป็นดังคาด ทัพพระเจ้ากรุงกัมพูชาธิบดีสามารถโจมตีทัพหน้าของกรุงศรีอยุธยาจนแตกพ่าย แล้วจึงเข้าปะทะกับทัพหลวงต่อ สมเด็จพระรามาธิบดีที่ 1 จึงมีพระราชโองการให้ขุนตำรวจออกไปเชิญพระองค์ที่ประทับอยู่ ณ เมืองสุพรรณบุรี ขึ้นไปทำศึกช่วยสมเด็จพระราเมศวร การศึกดำเนินไปเป็นระยะเวลา 1 ปีโดยประมาณ จึงสามารถเอาชนะกรุงกัมพูชาธิบดีได้สำเร็จและได้กวาดต้อนครัวชาวกัมพูชาธิบดีเข้ามายังอยู่กรุงศรีอยุธยาเป็นจำนวนมาก
หลังจากที่พระองค์ขึ้นครองราชสมบัติแห่งกรุงศรีอยุธยาแล้ว ในปี พ.ศ. 1917 พระองค์ได้เสด็จขึ้นไปทำสงครามกับเมืองฝ่ายเหนือหลายเมือง เช่น เมืองชากังราว เมืองพิษณุโลก เวียงเชียงใหม่ เมืองนครลำปาง สงครามยืดเยื้อกันมาเป็นเวลานาน จนพระองค์เสด็จสวรรคต
พระราชกรณียกิจ > ราชการ > สงครามกับเมืองชากังราว

พระองค์ทรงยกกองทัพขึ้นไปยังเมืองชากังราวถึง 4 ครั้ง เนื่องจากเมืองชากังราวเป็นเมืองหน้าด่านของอาณาจักรสุโขทัย โดยครั้งแรกนั้นทรงยกกองทัพไปเมืองปี พ.ศ. 1919  พระยาไสแก้วและพระยาคำแหงเจ้าเมืองชากังราวออกรบต่อพระองค์ การศึกในครั้งนั้นเป็นเหตุให้พระยาไสแก้วเสียชีวิตแต่พระยาคำแหงนั้นสามารถกลับเข้าเมืองได้ แล้วทรงยกทัพกลับกรุงศรีอยุธยา พระองค์ยกทัพขึ้นไปเมืองชากังราวครั้งที่ 2 เมื่อปี พ.ศ. 1921 พระยาคำแหงและท้าวผ่าคองคิดกันว่าจะยอทัพหลวงทำมิได้ ครั้งนั้นท้าวผ่าคองเลิกทัพหนีแต่พระองค์ทรงยกทัพตามและสามารถตีทัพท้าวผ่าคองแตก ได้ท้าวพระยาเสนาขุนหมื่นเป็นจำนวนมากแล้วทรงยกทัพหลวงกลับพระนคร พระองค์ยกทัพมาเมืองชากังราวเป็นครั้งที่ 3 เมื่อปี พ.ศ. 1924  ครั้งนั้นพระมหาธรรมราชาที่ 2 พระมหากษัตริย์ลำดับที่ 7 แห่งกรุงสุโขทัยทรงออกรบเป็นสามารถ แต่เห็นจะสู้ทัพจากกรุงศรีอยุธยาไม่ไหว ดังนั้น พระมหาธรรมราชาจึงออกมาถวายบังคม พระองค์ทรงให้พระมหาธรรมราชาครองเมืองต่อไปในฐานะเป็นประเทศราชของกรุงศรีอยุธยาแล้วทรงยกทัพหลวงกลับพระนคร พระองค์ยกทัพไปเมืองชากังราวอีกครั้งเมื่อปี พ.ศ. 1931 แต่ไม่ปรากฏว่าทรงยกทัพไปด้วยสาเหตุอันใด ครั้งนั้นทรงพระประชวรและเสด็จสวรรคตระหว่างการเสด็จกลับกรุงศรีอยุธยา
พระราชกรณียกิจ > การพระศาสนา

เมื่อ พ.ศ. 1918 พระองค์และพระมหาเถรธรรมากัลญาณได้ปรึกษากันและทรงสถาปนาพระศรีรัตนมหาธาตุ ฝ่ายบูรพาทิศ (วัดมหาธาตุ) หน้าพระบันชรสิงห์สูง 19 วา ยอดนพศูลสูง 3 วา
ดูเพิ่ม

รายพระนามพระมหากษัตริย์ไทย
| ก่อนหน้า |  | สมเด็จพระบรมราชาธิราชที่ 1 |  | ถัดไป |
| --- | --- | --- | --- | --- |
| พระเจ้าอู่ทอง |  | เจ้าผู้ครองเมืองสุพรรณบุรี  (เมืองอู่ทองแคว้นสุพรรณภูมิเก่า)   (พ.ศ. 1894 - 1916) |  | สมเด็จพระอินทราชา |
| สมเด็จพระราเมศวร (ครั้งที่ 1) (ราชวงศ์อู่ทอง) (พ.ศ. 1912 - 1913) |  | พระเจ้ากรุงศรีอยุธยา (ราชวงศ์สุพรรณภูมิ)   (พ.ศ. 1913 - 1931) |  | สมเด็จพระเจ้าทองลัน (ราชวงศ์สุพรรณภูมิ) (พ.ศ. 1931) |
อำเภอแม่สาย

| อำเภอแม่สาย |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Mae Sai
ตัวเมืองแม่สาย
คำขวัญ: เหนือสุดยอดในสยาม   ลือนามพระธาตุเจ้าดอยตุง   ผดุงวัฒนธรรมล้านนา   เปิดมรรคาสู่อินโดจีน   แผ่นดินพระเจ้าพรหมมหาราช
แผนที่จังหวัดเชียงราย เน้นอำเภอแม่สาย
พิกัด: 20°25′41″N 99°53′1″E﻿ / ﻿20.42806°N 99.88361°E﻿ / 20.42806; 99.88361
ประเทศ:  ไทย
จังหวัด: เชียงราย
พื้นที่
 • ทั้งหมด: 285.0 ตร.กม. (110.0 ตร.ไมล์)
ประชากร (2567)
 • ทั้งหมด: 85,266 คน
 • ความหนาแน่น: 449.35 คน/ตร.กม. (1,163.8 คน/ตร.ไมล์)
รหัสไปรษณีย์ : 57130, 57220 (เฉพาะตำบลห้วยไคร้และตำบลบ้านด้าย)
รหัสภูมิศาสตร์: 5709
ที่ตั้งที่ว่าการ: ที่ว่าการอำเภอแม่สาย เลขที่ 100 ตำบลเวียงพางคำ อำเภอแม่สาย จังหวัดเชียงราย 57130
 ส่วนหนึ่งของสารานุกรมประเทศไทย
แม่สาย (ไทยถิ่นเหนือ: ; พม่า: မယ်ဆိုင်; ไทใหญ่: မႄႈသၢႆ) เป็นอำเภอเหนือสุดของจังหวัดเชียงรายและเหนือสุดของประเทศไทย โดยจุดที่เหนือสุดตั้งอยู่ตำบลเกาะช้าง ซึ่งตั้งที่ว่าการที่ตำบลเวียงพางคำ มีด่านชายแดนไทย-พม่าเรียกว่า "ด่านแม่สาย" สามารถผ่านด่านข้ามไปยังจังหวัดท่าขี้เหล็กของพม่าได้โดยมีแม่น้ำสายและแม่น้ำรวกเป็นพรมแดนที่มีการปักปันเขตแดนกันเป็นที่เรียบร้อยแล้วระหว่างรัฐบาลไทยกับรัฐบาลเมียนมาเมื่อปี พ.ศ. 2534
การคมนาคมจากอำเภอเมืองเชียงรายไปอำเภอแม่สายโดยทางหลวงแผ่นดินหมายเลข 1 (พหลโยธิน ตอนเชียงราย-แม่สาย) ระยะทาง 63 กิโลเมตร
ประวัติ > อำเภอแม่สาย

อำเภอแม่สาย แรกตั้งเป็นกิ่งอำเภอแยกจากอำเภอแม่จันเมื่อ พ.ศ. 2481ยกฐานะเป็นอำเภอเมื่อวันที่ 19 มิถุนายน พ.ศ. 2493
ประวัติ > เวียงศรีทวง

อำเภอแม่สายนั้น เดิมเป็นที่ตั้งของเมือง เวียงศรีทวง เป็นเมืองของพวกลวะ หรือลั๊วะ เป็นเมืองขึ้นเมืองหนึ่งของอาณาจักรโยนกนครไชยบุรีราชธานีศรีช้างแส่น (อำเภอเชียงแสนในปัจจุบัน) สร้างโดยปฐมกษัตริย์ พระนามว่า
พระเจ้าสิงหนวัติราช ก่อนที่จะกล่าวถึงประวัติเมืองเวียงศรีทวง-เวียงพาน-เวียงพานคำ จนถึงเวียงพางคำในปัจจุบัน กล่าวถึงประวัติเมืองโยนกนครไชยบุรีศรีช้างแส่น พอสังเขป
เมืองโยนกนครไชยบุรีศรีช้างแส่น (เมืองเวียงพัธุสิงหนวัตินคร) นครโยนกไชยบุรีศรีช้างแส่นนั้น เป็นเมืองโบราณตามตำนานดอยตุงกล่าวไว้ว่า นครนี้สร้างขึ้นสมัยก่อนพุทธกาล แต่ก่อนเคยเป็นอาณาจักรสุวรรณโคมคำ แต่โบราณกาล และเปลี่ยนแปลงมาเป็นอาณาจักรโยนกไชยบุรีศรีช้างแสน เหตุที่เรียกชื่ออย่างนี้เพราะว่า สร้างนครขึ้นโดยอนุภาพแห่งพญาธุราคราช และพระเจ้าสิงหนวัติราช ซึ่งตรงกับตำนานสิงหนวัติที่เขียนไว้ว่า
".....นครทั้งมวลตั้งแต่ปฐมมูล สิงหนวัติกุมาร มาแต่เมืองนครราชคฤห์ หลวงไทยเทศ มาตั้งให้เป็นเมืองพันธุสิงหนวัตินคร......ครันต่อมา ก็กลายเป็นเมือง "โยนกนครราชธานีไชยบุรีศรีช้างแสน... กล่าวตำนานเมืองโยนกนครราชธานีศรีช้างแสน ก็สิ้นห้องหนึ่งแต่เท่านี้ก่อนแล....."